# Agència de Bhopawar

L'Agència de Bhopawar fou una entitat política de l'Índia central amb una superfície de 19.902 km² (1901) limitada al nord per Ratlam, Indore, Dewas i Gwalior; al sud pel districte de Khandesh; a l'est pel Nimar britànic i Bhopal; i a l'oest per l'Agència Rewa Kantha. Estava ocupada per les muntanyes Vindhya i Satpura d'est a oest (els Vindhya al nord donaven pas a l'altiplà de Malwa i més al sud el país Bhil (Bhilwara). Durant l'Imperi Mogol fou part del sarkar de Bijaigarh a la suba de Malwa. La població el 1901 era de 547.546 habitants repartits en 3.031 pobles.
Inicialment formà l'Agència Bhil (1825) i la subagència Bhil amb capitals a Bhopawar i Manpur. El 1857 Bhopawar fou destruïda pels rebels i la capital es va traslladar a Sardarpur i l'oficial al comandament de Bhil Corps va rebre el control polític de l'agència. El 1882 l'Agència Bhil i la subagència Bhil es van unir i es va formar una agència única amb seu a Sardarpur amb el nom d'Agència de Bhopawar. El 1899 es va crear la residència d'Indore i tots els estats de l'agència vinculats a Indore, excepte tres, foren transferits a la residència el 1904; el 1901 la pargana Bagaud, de Dewas, inclosa a efectes administratius en aquesta agència el 1828, fou traslladada a l'agència d'Indore, i la superfície s'havia reduït al final en 8502 km².
Així després del 1904 estava formada per:
Estats:
* Dhar
* Jhabua
* Barwani
* Ali Rajpur
* Jobat
Thakurats garantits i bhumiats (18), la major part feudataris de Dhar:
* Kakhtgarh (governat per un thakur dels rajput ponwar)
* Bharudpura (governat per un bhúmia bhilala)
* Chhota Barkhera (governat per un bhúmia bhilala)
* Mota Barkhera (governat per un bhúmia bhilala)
* Chiktiabar (governat per un bhúmia bhilala)
* Dhotria (o Bhaisola) (governat per un thakur dels rajput rathor)
* Garhi (o Bhaisakho) (governat per un bhúmia bhilala)
* Jamnia (governat per un bhúmia bhilala)
* Kachhi Baroda (governat per un thakur dels rajput rathor)
* Kali Baori (governat per un bhúmia bhilala)
* Kathiwara (governat per un thakur dels rajput jadon)
* Kathoria (governat per un bhúmia bhilala)
* Kothideh (governat per un bhúmia bhilala)
* Mathwar (governat per un rana rajput ponwar)
* Multhan (governat per un thakur dels rajput rathor)
* Nimkhera (o Tirla) (governat per un bhúmia bhilala)
* Rajgarh (governat per un bhúmia bhilala)
* Ratanmal (governat per un thakur dels rajput rathor)
Parganes d'Indore (3)
* Chikalda
* Lawani
* Petlawad
Districtes de Gwalior (1)
Districtes britànics
El 1925 l'Agència de Malwa i la de Bhopawar es van unir (sota el nom de Bhopawar) però el 1927 va agafar el nom d'Agència de Malwa i dels Estats Meridionals, per retornar al nom d'Agència de Malwa el 1934, fins al 1947 quan fou inclosa en Madhya Bharat.

## Agent polític

L'agent polític exercia els poders d'un magistrat de districte i de cort de sessions excepte dins els estats on aquestos poders els estenia el sobirà i en les terres de la branca Godhra-Ratlam del ferrocarril de Bombai, Baroda i l'Índia Central (que passava per l'estat de Jhabua)

## Vegeu també

* Mandawal.

## Referències

* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.